Pritožba, ki jo je Oriol Junqueras i Vies vložil 29. decembra 2021 zoper sklep Splošnega sodišča (šesti senat) z dne 14. oktobra 2021 v zadevi T-100/20, Junqueras i Vies/Parlament

(Zadeva C-824/21 P)

(2022/C 84/43)

Jezik postopka: španščina

Stranki

Pritožnik: Oriol Junqueras i Vies (zastopnik: M. Marsal i Ferret, abogado)

Druga stranka v postopku: Evropski parlament

Predlogi

Pritožnik Sodišču predlaga, naj:

Prvič. – razveljavi sklep šestega senata Splošnega sodišča z dne 14. oktobra 2021 v zadevi T-100/20.

Drugič. – ugotovi, da je tožba, ki jo je vložil, v celoti dopustna.

Tretjič. – ponovno začne postopek, v katerem bo šesti senat Splošnega sodišča nadaljeval postopek po tem, ko bo tožba razglašena za dopustno.

Četrtič. – Evropskemu parlamentu naloži plačilo stroškov postopka glede ugovora nedopustnosti in tega pritožbenega postopka.

Pritožbeni razlogi in bistvene trditve

V utemeljitev te pritožbe so navedeni štirje razlogi z njihovo pravno podlago:

Prvič: Z izpodbijanim sklepom je člen 263 PDEU kršen v delu, v katerem je ugotovljeno, da O. Junqueras nima neposrednega interesa, ker ob vložitvi tožbe ni bil evropski poslanec. Splošno sodišče napačno izhaja iz tega, da v skladu z aktom o evropskih volitvah (člen 13) pride do prenehanja mandata, čeprav notranja odločitev Kraljevine Španije pomeni odločitev o neizvoljivosti, ki učinkuje kot razlog za nezdružljivost. Ker ta odločba ni prenehanje mandata v skladu s členom 13 akta o evropskih volitvah (in ne more biti eden od razlogov za nezdružljivost, dovoljenih s členom 7 akta o evropskih volitvah), obstoječi in neposredni pravni interes O. Junquerasa še naprej ostaja. Podredno, s sklepom Splošnega sodišča je z ugotovitvijo, da O. Junqueras nima neposrednega interesa, izkrivljena notranja odločba Kraljevine Španije in kršen člen 263 PDEU.

Drugič: Z izpodbijanim sklepom so kršene pravne zahteve po učinkovitem sodnem varstvu (člen 47 Listine Evropske unije o temeljnih pravicah, člena 6 in 13 EKČP) in člen 263 PDEU. Sklep posega v vsebinske odločitve, ki jih je treba sprejeti v [zadevah] C-115/21[P] in T-24/20 (1), in podaja napačno razlago, da O. Junqueras na podlagi sodnih odločb, glede katerih pred sodišči EU postopek še poteka, ne more ponovno nastopiti funkcije poslanca Evropskega parlamenta. O. Junqueras lahko tako ponovno nastopi funkcijo in zato ima obstoječ in neposreden pravni interes.

Tretjič: Z izpodbijanim sklepom so kršene pravne zahteve po učinkovitem sodnem varstvu (člen 47 Listine Evropske unije o temeljnih pravicah, člena 6 in 13 EKČP) in člen 263 PDEU. V izpodbijanem sklepu se šteje za hipotetično to, da so tožbe pred nacionalnimi sodišči in pred T[ribunal] C[onstitucional] (ustavno sodišče) Kraljevine Španije lahko vodile do ponovnega nastopa funkcije O. Junquerasa kot evropskega poslanca, in torej vsebuje ugotovitev, da nima sedanjega in dejanskega pravnega interesa. V sklepu ni upoštevano, da je bilo prav T[ribunal] S[upremo] (vrhovno sodišče) tisto, ki je potrdilo, da je eden od možnih izidov tožb, ki jih je vložil O. Junqueras, ponoven nastop njegove funkcije, zaradi česar je to v izpodbijanem sklepu napačno opredeljeno za hipotezo in potrjuje, da ima O. Junqueras dejanski in neposredni pravni interes. Pravici do učinkovitega sodnega varstva in učinkovitega pravnega sredstva sta kršeni tudi s tem, da Splošno sodišče ni združilo odločitve o dopustnosti z vsebinsko odločitvijo, saj bi bila zaradi take združitve nedvomno bolj upoštevana učinkovitost navedenih pravic.

Četrtič: V izpodbijanem sklepu se zanika obstoj drugih razlogov, s katerimi je bil utemeljen interes O. Junquerasa za razveljavitev izpodbijanega sklepa, tudi če v primeru razveljavitve ni mogoče sprejeti izvedbenih ukrepov. To je v nasprotju s členom 263 PDEU, ker so ti razlogi obstajali in so bili navajani. Zlasti ob upoštevanju tega, da je bila zahteva za zaščito imunitete vložena pred kazensko sodbo in pred odločbo o izgubi njegovega sedeža v Parlamentu, zastopnik O. Junquerasa meni, da bi morala priznanje statusa evropskega poslanca O. Junquerasu in obravnavanje zahteve za zaščito njegove imunitete (v skladu z ugotovitvami iz sodbe Sodišča z dne 19. decembra 2019 v zadevi C-502/19) (2) pomeniti obveznost, da se prekine kateri koli postopek proti O. Junquerasu, in da bi bilo z ugoditvijo njegovi tožbi potrjeno, da so bile navedene notranje odločbe sprejete ob kršitvi prava EU, kar je upoštevno pri vseh notranjih tožbah in tožbah pred sodišči EU, pri katerih vztraja O. Junqueras, vključno s prihodnjimi tožbami pred ESČP, če bo do tega prišlo, zato O. Junqueras ima pravni interes v skladu s členom 263 PDEU.

(1) Sklep z dne 15. decembra 2020, Junqueras i Vies/Parlament (T-24/20, EU:T:2020:601).

(2) Sodba z dne 19. decembra 2019, Junqueras Vies (C-502/19, EU:C:2019:1115).